רות קרק

רות קַרְק לבית קליינר (נולדה ב-28 במרץ 1941 בהרצליה) היא פרופסור אמריטה במחלקה לגאוגרפיה של האוניברסיטה העברית בירושלים. מומחית בגאוגרפיה ההיסטורית, התרבותית היישובית והקרקעית של המזרח התיכון, ושל ארץ ישראל ומדינת ישראל במאה ה-19 והמאה ה-20 וההתיישבות הציונית. קרק כתבה וערכה מעל ל-27 ספרים ומעל 200 מאמרים, וזכתה בתואר יקירת ירושלים לשנת 2013, בפרס הרצל לשנת 2014, ובפרס האגודה הגאוגרפית ב-2016. קרק היא בין הנשים הראשונות שקיבלו תואר דוקטור בגאוגרפיה בישראל, והראשונה שקיבלה מינוי אקדמי ותואר פרופסור מן המניין במקצוע זה באוניברסיטאות ישראל. קרק נולדה בשנת 1941 לשושנה קליינר לבית מוצ'ן ואברהם קליינר, שהתיישבו בשנת 1925 כחלוצים בהרצליה, שהייתה באותה עת מושבה חקלאית. היא חיה בהרצליה עד גיל שש, ובסוף שנת 1947 עברה המשפחה להתגורר בשכונת בית הכרם בירושלים, לאחר שהוריה עברו לעסוק בעסקי מלונאות. קרק מתגוררת בשכונה זו עד היום. למדה בבית הספר היסודי העממי "בית הכרם" שליד המכללה לחינוך ע"ש דוד ילין, ובהמשך למדה בבית הספר התיכון ליד האוניברסיטה במגמת מזרחנות. כנערה הייתה חניכה בתנועת השומר הצעיר בגרעין "תמיר" (תל אביב, מרכז, ירושלים, רמתיים), שיועד לקיבוץ שמיר. בשנת 1958 התגייסה לצה"ל בבט"ר דותן במסגרת הנח"ל, ושימשה שם בתפקידי פיקוד והדרכה. במהלך שירותה הצבאי עברה קורס צה"לי של מדריכי טופוגרפיה. בשנת 1964 קיבלה תואר ראשון בחוגים גאוגרפיה והיסטוריה של המזרח התיכון, ואת עבודת התזה שלה לתואר השני כתבה על ההתיישבות היהודית החלוצית בנגב בין 1880 ל-1948. בין השנים 1971 ל-1974 שימשה כעוזרת הוראה ומחקר במחלקה לגאוגרפיה, וב-1976 מונתה למרצה בחוג לגאוגרפיה באוניברסיטה העברית. ב-1977 השלימה עבודת דוקטורט בגאוגרפיה באוניברסיטה העברית שעסקה בירושלים ויפו בשלהי התקופה העות'מאנית. עם קבלת תואר דוקטור נקלטה קרק כחברת סגל (אישה יחידה בקרב סגל שכלל עד אז גברים בלבד) באוניברסיטה העברית. בשנת 1996 הייתה לפרופסור מן המניין. במהלך השנים שימשה קרק בתפקידים אקדמיים שונים, ובין השאר התארחה כעמיתת פולברייט באוניברסיטת צפון קרולינה בצ'אפל היל במהלך הדוקטורט, והייתה חוקרת אורחת במחלקה לגאוגרפיה של הקולג' האוניברסיטאי של לונדון ובאוניברסיטאות הרווארד וסטנפורד בארצות הברית. כמו כן לימדה בדארטמות' קולג' בניו המפשייר, שם זכתה במלגה. רות קרק הייתה נשואה לג'רמי קרק, רופא בצנחנים, ראש ענף בריאות הצבא במנהל ובהמשך רופא ופרופסור לאפידמיולוגיה ורפואה חברתית במרכז הרפואי הדסה בעין כרם. לזוג שלושה ילדים: פרופ' רונית קרק, פרופ' סלעית קרק והמוזיקאי גיא קרק. פרופ' קרק זכתה במלגות ופרסים רבים, ובהם פרס בנק ירושלים, מענק קרן פולברייט (ארצות הברית-ישראל), קרן הזיכרון ללימודי יהדות בניו יורק, קרן גרונוולד, פרס המכון לחקר תולדות הקק"ל, קרן שיין, קרן אשכול, ועוד. בשנת 2013 הוענק לה תואר יקירת ירושלים על תרומתה למחקר ולחינוך בעיר. בשנת 2014 קיבלה את פרס הרצל על פועלה ומחקריה בתולדות ההתיישבות בארץ ישראל, ובדצמבר 2016 זכתה בפרס הוקרה מהאגודה הגאוגרפית הישראלית. בנוסף קיבלה קרק מספר מענקי מחקר במהלך הקריירה האקדמית שלה, ובהם מענקים יוקרתיים של האקדמיה הישראלית למדעים, מענק קרן נידרזאכסן-פולקסווגן בגרמניה, מענק של אוניברסיטת ברנדייס, מענק קרן פולק, מענקי המכון לגנאלוגיה יהודית ועוד. קרק כתבה וערכה 27 ספרים ופרסמה כמאתיים מאמרים בעברית ובאנגלית בנושא הגאוגרפיה ההיסטורית, התרבותית היישובית והקרקעית של המזרח התיכון וארץ-ישראל ומדינת ישראל במאות ה-19 וה-20. בין הספרים והמאמרים הרבים שכתבה בעברית ובאנגלית נכללים כאלו העוסקים בהיסטוריה, גאוגרפיה היסטורית ותכנון עירוני, בדגש מיוחד על קרקע והתיישבות במזרח התיכון ובארץ-ישראל בעת החדשה. בין הנושאים בהם התמקדו מחקריה ופרסומיה בתחום הגאוגרפיה היו רכישת קרקעות על ידי יהודים בארץ ישראל, כגון עבודתה המפורטת על יהושע חנקין; ירושלים ויפו בעת החדשה; פעילות יזמים ספרדים ומזרחיים בארץ-ישראל ותרומתן של משפחות ספרדיות ליישוב בארץ ישראל; נשים ומגדר; תרומת נשים להתיישבות היהודית בארץ בהיסטוריה עירונית והעיר המזרח תיכונית המסורתית והמתפתחת; שימור ושיקום; ההיסטוריה ההתיישבותית והקרקעית של אזורים שונים בארץ (נגב, עמק חפר, יהודה); יזמות והכנסת חידושים טכנולוגיים למזרח התיכון; מוזיאולוגיה; אחזקה משותפת של הקרקע ביישוב הכפרי; ארצות המערב וארץ הקודש (דיפלומטיה, מילנריזם ומשיחיות, מסיון ומיסיונרים, תיירות, קרקע והתיישבות), וכן חקר תקופת מלחמת העולם הראשונה בארץ-ישראל מההיבט העות'מאני, היישוב היהודי ועוד. תולדות ההתיישבות החלוצית היהודית בנגב עד לשנת 1948, הוצאת הקיבוץ המאוחד, 1974; מהדורה מחודשת, הוצאת אריאל, ירושלים, 2002. גרסה מקוונת של הספר (לבעלי הרשאה), באתר "כותר" שכונות בירושלים: הבניה בירושלים החדשה ותקנות השכונה, הוצאת יד יצחק בן-צבי, ירושלים, 1978, 1981. קרקע והתיישבות בארץ ישראל: 1830 – 1990, הוצאת האוניברסיטה העברית, ירושלים, 1984, 1995. גאולת הקרקע בארץ-ישראל: רעיון ומעשה, הוצאת יד יצחק בן-צבי, ירושלים, 1990. יזמים ספרדיים בארץ-ישראל: משפחת אמזלאג, 1816-1918, הוצאת ספרים ע"ש י"ל מאגנס, ירושלים, 1993. ירושלים וסביבותיה: רבעים, שכונות וכפרים 1800 - 1948, הוצאת אקדמון, ירושלים. יהושע חנקין: שתי אהבות, הוצאת מילוא, תל אביב, 1996. העבריות החדשות: נשים ביישוב ובציונות בראי המגדר, יד יצחק בן-צבי, ירושלים, 2001. המצפות הראשונות בנגב, ירושלים: אריאל, 2002. יפו: צמיחתה של עיר, 1799-1917, הוצאת יד יצחק בן-צבי, ירושלים, 1984, 2003. שישים שנה למצפות הראשונות בנגב: (1943-2003), הוצאת אריאל, ירושלים, 2003. משפחת ולירו: שבעה דורות בירושלים: 1948-1800, הוצאת גפן, ירושלים, 2005. עצמאות ויזמות של נשים ערביות (כפריות ובדוויות) בישראל, הוצאת מכון פלורסהיימר למחקרי מדיניות, ירושלים, 2009. מוזיאונים אתנוגרפיים בישראל, בשיתוף עם נעם פרי, ירושלים: אריאל, 2014. עיר עתיקה חדשה: שימור והתחדשות ברובע היהודי בירושלים, ברכה סליי ורות קרק, הוצאת אוניברסיטת בר-אילן, רמת גן, 2023. הנגב והבדואים: נוודות, שטחי מחיה וסוגיית הקרקעות, 1967-1800, רות קרק, 2023. מאמרים קהילות שיתופיות של נוצרים בישראל, רמי דגני ורות קרק. בתוך אריאל 204-205, 2014, ע' 115–122. מרסומים בלועזית Kark, R. (ed.), The land that became Israel: studies in historical geography, Jerusalem: Magnes Press, 1989; New-Haven: Yale University Press, 1990. Glass, J. B. & Kark, R., Sepharadi entrepreneurs in Eretz Israel: The Amzalak Family, 1816-1918, Jerusalem: Magnes, Press, 1991. Kark, R., American Consuls in the Holy Land 1832–1914, Detroit: Wayne State University Press; Jerusalem: Magnes Press, 1994. Kark, R., Jerusalem Neighborhoods, Planning and By-Laws (1855–1930), Jerusalem: Magnes Press, 1991. Dudman, H. & Kark, R., The American Colony, Scenes from a Jerusalem Saga salem, Carta, 1998. Kark, R. & Oren-Nordheim, M., Jerusalem and its environs: quarters, neighborhoods and villages, 1800-1948 Detroit: Wayne State University Press, 2001. Glass, J. B. & Kark, R., Sephardi entrepreneurs in Jerusalem: The Valero Family, Jerusalem: Gefen Publishing House, 2007. Kark, R., Shilo, M. & Hasan-Rokem, G., Jewish women in Pre-State Israel: life history, politics and culture, Waltham, MA.: Brandeis University Press, 2008. Kark, R., Galilee, E. & Feueratein, R., Independence and entrepreneurship among Arabs Muslim Rural and Bedouin women in Israel, Jerusalem: Floersheimer Studies, 2009. Perry, N. & Kark, R., Ethnographic Museums in Israel, Jerusalem: Israel Academic Press, 2017. Galilee, E. & Kark, R., The Valley of Yizrael/Marj Ibn Amarat the end of the Ottoman Period, New York: Israel Academic Press, 2017. Slae, B. & Kark, R., Jerusalem’s Jewish Quarter: Heritage and Post War Restoration, New York: Israel Academic Press & Amazon, 2018. רות קרק, באתר גוגל סקולר רות קרק, באתר Academia.edu רות קרק, דף שער בספרייה הלאומית הספרים של רות קרק, באתר "סימניה" האגודה הישראלית ללימודים פמיניסטיים ולחקר המגדר, עיטור יקירת ירושלים לפרופ’ רות קרקר, באתר ארכיון - מאמרים אקדמיים, ‏27 בפברואר 2013 עיריית הרצליה, "פרס הרצל" לשנת 2014 הוענק לפרופ' רות קרק, על תרומתה לחקר תולדות היישוב והתנועה הציונית, באתר חדשות עיריית הרצליה, ‏9 בדצמבר 2014 האוניברסיטה העברית בירושלים, פרסים משנת 2010, באתר הפקולטה למדעי החברה, האוניברסיטה העברית, קמפוס הר הצופים, ‏2016 ניצה ברקוביץ, מיגדר ומרחב: ראיון עם פרופ' רות קרק, נשים בדרום: מרחב, פריפריה, מגדר, באר שבע ותל אביב: אוניברסיטת בן גוריון בנגב וחרגול, 2005, עמ' 239-254